केई ब’रे पैह्‌लें दा जम्मू परतोई औंदे मेरे पिता जी कन्नै महताबदीन धुब्बा सरूंईसर मिलेआ हा। उत्थें उसी थाह्‌रे दी तंगी ही, तां उ’ने उसी रामनगर औने गितै आक्खेआ हा। रामनगर औने पर उसी घर-कोठे बनाई दितै हे, ते उरें-परें दी जमीन गल्ला-मरूसी पर लिखी दित्ती ही। महताबदीने गी कुलै च सपाही भर्थी करी लेआ, ते जागत टल्ले धोने दा कम्म करन लगे हे। उमर खाइयै महताबदीन पिन्शनी घर आया, उस दे बड्डे पुत्तर-गलाबदीने गी उस दे थाह् र रक्खी लेआ निक्का इल्मदीन धुआई दा कम्म करदा रे’आ। महताबदीने दा पुत्तर शम्सू मेरी उमरी दा हा। इल्मदीन साढ़ै घरै दी धुआई लेइयै औंदा हा, तां निक्का ने’आ शम्सू टल्ले चुक्कियै ओह्‌दे कन्ने औन्दा हा। शम्सू दा दादा घर पिनशनी आए दा बी निचला नेईं बैठा। उसने बागै च धान, मक्का गोभी, मटर, मूलियां, खरबूजे लाए। में ते शम्सू बारी सारना पुटि्टयै महताबदीनै शा चोरी मटरें दियां फलियां तरोड़ी-तरोड़ियै खंदे हे।